寄員文饒屯田
作者：文同
朝代：宋

paragraphs: 英英文饒江漢士，何者天教喪眸子。
用心專一性轉明，無所不知餘兩耳。
能爲樂府勝張籍，暗誦史書過杜顗。
棄官新自荆渚歸，萬里逆風衝峽水。
峨峨全家載巨艑，坐卧吟詩滿千紙。
自言從此生事足，可了芋栗及麻枲。
數椽舊屋蔽風雨，一榻蕭然容隠几。
丘明國語浩如雲，子夏門人紛若蟻。
向人問口誇舌在，道義文章吾豈已。
自知俗事無所觀，便落雙睛君亦喜。